정조 19년 · 목
水原族親衛李忠烈等上言以爲以義安大君嫡傳之孫淪沒鄕曲本府官吏輩不有朝家飭敎之重同堂十五人沒入於閑丁之侵責而徵納番錢不遺餘力乞令該府竝爲依事目永爲頉役俾令公族支保事得蒙天恩敎以所訴雖似猥越旣聞之不可任置況所重自別卿其詳査如果然矣軍政雖乏塡代雖難一傡頉給○瑞山栗串面民人李宗天等上言以爲前鏡城判官閔慶世來寓本面侵漁殘民罔有紀極而本官與監司則以其曾經侍從不得施罰之故置之度外渠則自多自大抑奪驛人李學哲之家又因私嫌毀御營軍李稀太之家縛稀太鉗其口家材錢文世傳家產沒數奪取其餘器皿盡爲破碎御營軍金觀興之夫妻與良人金判石院生金太奉良人李契山男妹竝壓良作爲自家之私賤又奪金仁乭之三斗落畓庫李日世之五斗落畓庫與十正斗落垈田金議孫六斗落畓庫鄭必才之十二斗落畓庫所出又符同無后成生員進敎之奴方席暗買其故上典之奉祀條田畓而指揮方席放火於其上典之祠堂升穀分錢之推移者利上生利差過數年則稱以幾兩抑勒酷刑劫奪田畓之文書勒捧自賣之文記田畓作者大斗濫捧給債時招致富民抑勒受保收捧之日必徵於懸保之民籬下十餘戶富民一時流散怙勢肆惡此其大者若牟田之菜女結縛終日庭前路過去之人頭髮扶曳之類比比有之栗串一面勢將散亡無遺伏乞速奮雷霆之威亟賜懲惡之典云敎以誠如所訴不可不嚴處別加詳査狀聞事下諭道臣○備局啓言晉州等十三邑民人張載坤等上言以爲嶺湖之界有智異湧泉乃作長江自晉州至金海一經潦水則十三邑沿江田畓盡爲水沈而此江上流有晉州紙所頭爲名地兩岸峭峻谷勢狹低距泗川大海爲二十五里間有田畓八九十石落潦水水沈與十三邑一般疏鑿一馬場餘紙所頭之邱壞則其餘二十五里江自流下疏鑿後築堰於紙所頭之下項則亦不過爲一馬場自辦財力疏鑿築堰後一從八九十石落土主之所願或代土或給價而起墾十三邑等棄之沃野屬于公家使之主管事特蒙天恩云今此十三邑民齊籲之辭非但參以聞見不甚相左若以晉州近百石落地疏鑿之爲可惜不思沃野數三百里灌漑之爲蒙利則亦非所以廣闢荒土之義請分付道臣與各該邑倅爛加商確仍又發遺褊裨使之一一踏驗論理報來後稟處允之○忠勳府啓言通津忠義文哲良上言以爲渠卽中宗朝靖難功臣永安君文致九代孫也修納勳府單子謄出口傳完文而爲人所誣渠之一室中疤定賤役至親九人次第汰定屢呈營門及本官終未蒙頉伏乞亟施頉給云勳裔免役旣係法典呈于營邑如不許頉則來訴臣府亦無不可而㦖其族黨之侵役敢煩天聽者民習可痛請上言內辭緣勿施允之○吏曹啓言觀此北部畵員金慶門密陽幼學尹挺殷上言以爲慶門父澤遠挺殷父重九以年七十偕老人昨年未蒙恩典願得加資云請令京兆更考五式帳籍更爲稟處敎以取考京籍如果見漏部官地方官推考今日政下批否則狀者科罪又啓言平山良人尹三鳳金鳴秋松禾訓局軍姜潤尙白川咸鳳斷殷栗李宗得等上言皆以渠父昨年以偕老未蒙一視之典有此呼籲海西一路漏落者之至於五人之多必無是理其中四張則同紙同筆自露殊常之跡此等違例揋越之類不可遽爾聽施請竝勿施允之係是及老之典第又關問又啓言安東生員姜桿上言以爲其父漷昨年以年七十九歲入於偕老老人秩已蒙加資僉樞下批今年歲首又當以八十依定式加資而獨爲見漏未蒙恩典此是士族昨年以七十九歲果蒙加資之典則今不必更爲考籍依上言施以陞資之典本官之漏落不報誠極疏忽請該府使李魯述推考允之又啓言瑞山幼學申浩上言以爲其父瑞羽昨年以偕老老人已蒙加資之典曾經同中樞則朝官年七十加資宜更蒙恩而未免漏落云昨年老人加資時以偕老陞資者雖卿宰年七十以上者不許疊授今此呼籲甚揋越請勿施允之又啓言積城幼學李薲上言以爲其父英最今年八十一歲昨年蒙加資之典當受通政資而誤以嘉善頒下故往訴本官則以自下不敢擅便爲言有此陳籲云取考昨年該道老人成册則李英最以通政報來嘉善資之誤下咎在該邑請本加資更以通政成給嘉善告身則分付上送積城縣監李世胤推考允之又啓言高敞幼學柳永垂上言以爲其父顯廸今年八十歲昨年以偕老老人已蒙恩資今年宜蒙朝官年八十加資之典擉爲見漏云本官之歲首修報時何爲遺漏而此輩之冒年干恩斥退于本官者例多揋越陳籲分付京兆溯考五式年帳籍報來後更爲稟處敎以依金慶門等上言判下施行又啓言忠州幼學金德欲上言以爲其父世興今年八十八歲已蒙嘉善加資之恩而榮未及於其先請蒙追榮之典云未經實職者法不得追榮今此陳籲係是格外干恩請勿施允之又啓言楊州閑良李遇春金堤幼學安德文洪川幼學安學濂天安幼學金墡等上言以爲遇春父世壽今年八十德文父受亨今年八十學濂父鍵今年八十墡父允晉今年八十皆願蒙加資之典士庶年八十以上者除一階元有階者加一階事在法典請郞階施行允之又啓言西部幼學朴處默通津幼學張錫祜上言以爲處默父幼學思郁今年七十錫祜父前縣監象元今年七十俱以偕老依昨年例願蒙加資之典而昨年推恩卽是特恩以追後年滿有此呼籲誠甚揋越請勿施允之又啓言木川幼學柳琴上言以爲其從七代祖故吏參柳夢寅之冤枉特爲伸雪贈秩議諡子侄之同時坐竄者均被天日之照竝荷褒美之典而獨臣六代祖故校理活不得聯名於上言竟漏於昭晣之典乞蒙恩命云柳活被謫蒙宥旣發於所作詩句校理官銜又書於子孫皮封則不待昭晣本無冤枉之可論必以褒贈之未施有此呼籲之擧而昨年九月故衛率柳澯以未仕昏朝脫帽遁入於北關特命贈職而柳活之文祭其叔劾論凶逆上言中張皇陳列欲援柳澯例隱然有千恩之意恐不可以一時呼冤遽加褒尙之典請置之允之又啓言永平幼學兪載健上言以爲以忠穆公應孚兄應信十二代孫忠穆公延諡尙未擧行請於抱川遺墟碑下築壇延行云曾於先朝戊寅年間六臣延諡竝爲擧行於寧越彰節書院而忠文公朴彭年忠烈公河緯地則以有血孫與繼後孫之故皆追後延行於本家四臣則已過行於書院公和文蹟可據無疑今此呼籲事多爽實遺墟賜諡亦無已例請勿施允之又啓言瑞興幼學金益淸光州幼學任相國上言限內現身戶口的實而益淸父重潤年九十八歲相國則其祖會昌年八十一歲昨年已竝蒙加資之典又此陳籲誠極揋越且此輩之冒年漏籍等事不一而足不可以越例干恩輒許聽施請姑勿施允之○戶曹啓言淸風民人辛漢復等上言以爲自淸風徵出六百兩錢納于忠州以爲站船一隻造備之需站船造備例自該邑大同會減而以淸風民錢補忠州船價實爲不當行査該邑永革謬規事特蒙天恩云站船改造改槊時定年限糧米則例以儲置會減而至於元價則毋論有船無船竝定諸邑皆出民役關東湖西其例非一而今此民人輩冒煩天聽有若科外徵斂者然上言內辭緣勿施狀頭査治之意請分付道臣允之○禮曹啓言南部幼學李洛龜上言以爲渠之外祖鄭泰東無育而夫妻俱歿取其同生弟耆東第二子又男議定泰東之後而受者無人不得循例呈狀禮斜令該曹稟處云矣一邊父母俱無事當勿施而此等人特許立後事旣有受敎請又男特爲立後允之又啓言南平僉知宋相必上言以爲渠之族叔洤嫡妾俱無子而夫妻俱歿故其同姓十寸弟泌第二子相哲欲爲繼後而泌夫妻亦爲俱歿與受無人不得循例呈狀禮斜令該曹稟處云矣兩邊父母俱無事當勿施而此等人特許立後事旣有受敎請相哲特爲立後允之又啓言興德同知李好仁上言以爲渠之同宗▣嫡妾俱無子而夫妻俱歿以其同姓十四寸弟鳳珍第二子萬秋欲爲立後而鳳珍夫妻亦爲俱歿與受無人不得循例呈狀禮斜令該曹稟處云矣兩邊父母俱無事當勿施而此等人特許立後事旣有受敎請萬秋特爲立後允之又啓言西部故判書李復永妻具氏上言以爲渠之第二子義賓嫡妾俱無子身死以其同姓四寸弟義坤第二子常在欲爲繼後而羲賓夫妻俱歿受者無人不得循例呈狀禮斜令該曹稟處云矣一邊父母俱無事當勿施而此等人特許立後事旣有受敎請常在特爲立後允之又啓言忠淸道幼學李復敏等上言以爲溫陽故翊贊趙鳴國愛親之誠自幼天至八歲遭父喪哀號攀擗無異成人十一歲値母病嘗矢驗症禱天願代及其老也當父歿之周甲謂以曾於此歲年尙童孩不能盡居喪之節遂倣追服之制枕塊食素一如居憂又國恤方喪之制極其情文因山前食素居外無論官居野處每當朔望必具經北望悲痛哀淚被面此其忠孝之根於天性又於丁巳年以翊贊陪講景慕宮冑筵時勸讀孝經十七字釋告字句導諭書法誠意藹然輒蒙唯諾至有手寫一大字寵賜之恩鳴國拜手敬受珍奉于家有時盥手敬玩戒勅子孫珍藏勿墜亦可見忠愛之誠也伏願亟命該曹施以棹楔之典云矣趙鳴國忠孝若是卓異則該道臣自當採取登聞請依新頒定式今姑置之關飭該道如其實蹟可合登聞者則使之待歲首擧行允之又啓言忠淸道幼學申光夏等上言以爲槐山故學生洪壽鼎妻盧氏生而天性仁孝事父母以誠怡愉之色定省之節有若老成男子及長事舅姑又如事父母家甚貧窶歲之擔石而甘旨之供常極滋味及喪不近饘粥不轍哭泣其夫以內癰症甚危重醫云用人肉可以回甦盧氏割其左服累次灸進幾死之病果得甦生伏乞俯燭盧氏孝烈兼備之行亟施旌褒之典云矣盧氏孝烈旣如是卓絕則該道臣自當採取登聞請依新頒定式今姑置之關飭該道如其實蹟可合登聞者則使之待歲首擧行允之又啓言華城南里喪人李昌祿上言以爲渠父李龍鎭築室華城蒙被天恩癸丑年臘等較藝擭承監試會試直赴之命則今年監試會試試士之日依上敎以恩賜製進然後錄名於元榜之末一體放榜祗受白牌而不幸渠父今年正月身故未參恩賜會試故姓名獨漏於榜中白牌不得蒙受伏乞命賜白牌俾參榜眼敎以分付該曹榜目付標白牌追給不察之該堂從重推考又啓言廣州故學生鄭來賢妻許氏上言以爲渠之家翁早天乏嗣以其同姓八寸弟來周第二子喜大欲爲繼後而來周堅執不許請以喜大定爲其家翁之後事有此呼籲云矣繼後之法彼此俱從情願生家旣不許與則有難勒定而來周以八寸之親又有二子終不肯許者事理不當似當許施而係是人倫重事臣曹不敢擅便請上裁從之又啓言全州幼學李震烱上言以爲本州鉢山卽聖祖胥宇之基立石封標以光先烈玆事之換名登徹今爲三次而向來道臣旣已親審論理狀聞故臣曹覆啓置之今此上言至若白日場詩賦題之引以爲證李達培私家之圖形上徹極爲猥屑上言內辭緣置之李震烱請令道臣科治敎以雖涉猥越事係莫重更令道臣論理狀聞後稟處又啓言公州幼學柳鎭緖上言以爲其同姓六寸兄鎭衡嫡妾俱無子而身死以其第二子佑源欲爲繼後而鎭衡夫妻俱歿受者無人云此等人立後旣有受敎請令佑源特爲立後允之又啓言沔川出身李寬彬上言以爲其子喆熙嫡妾俱無子身死以其同姓十二寸兄晶第二子再復欲爲繼後而晶夫妻俱歿與者無人云此等人立後旣有受敎請令再復特爲立後允之又啓言靈光幼學李洛上言以爲其同姓十四寸兄洙孟嫡妾俱無子而夫妻俱歿其同姓六寸弟洙益第二子學元欲爲繼後受者無人云此等人立後旣有受敎請令學元特爲立後允之又啓言果川幼學尹海東上言以爲嫡妾俱無子嫡再從兄秀東庶子義烈累請養子則義烈母不許請令該曹稟處云秀東有庶子三人而終不快許者揆以事理極爲不當而乃是人倫重事請上裁從之又啓言玉果故學生金守白妻房氏上言以爲其家翁嫡妾俱無子身死同姓八寸兄致賢第二子小賣童欲爲立後門長諸族相議完定屢屢懇請終不許與有此呼籲云致賢以同堂之親坐視其絕嗣不肯許與極爲不當而係是人倫重事請上裁從之又啓言西部故通德郞李誠培妻鄭氏上言以爲其家翁嫡妾俱無子而身死將至絕嗣故以其夫族兄應協次子益會欲爲繼後而應協終不許與有此呼籲云應協有子二人而坐視絕嗣不肯許與者極爲不當而係是人倫重事請上裁從之又啓言忠州幼學權孝範上言以爲身老無子同姓四寸最範第二子老味繼奉先祀而最範不許有此呼籲云最範有二子親旣四寸而坐視絕嗣終不許與者極爲不當似當許施而係是人倫重事請上裁從之又啓言遂安幼學李聖弼上言以爲其嫡三寸無子以其身定爲養子而養母之同生弟文應井從中沮戲依律重繩以正倫紀事令該曹稟處云此等之事有難以一邊之言斷其是非分付道臣査實報來後請自臣曹決處允之又啓言西部前縣監尹載五上言以爲以勳臣漆溪君卓然八代奉祀孫不幸無子請以其十寸載憲之長子定爲其後嗣事有此呼籲云勳臣奉祀雖曰體重長子之不得立後旣是金石之典則有難許施請使更求他族上言則今姑置之允之又啓言果川幼學李彥廉上言以爲其五寸叔原春副守桅早死無子以同宗李完根第二子明煥欲爲桅之後嗣金石相約矣明煥之兄文煥以爲兩家門長已歿則與受之道事體未安不得許給云請以完根之第二子明煥立爲其五寸叔桅之後事有此呼籲云完根已有生前之諾而其兄之稱以兩家門長之俱歿靳而不許者事理不當似當許施而係是人倫重事請上裁從之又啓言北部故學生李右源妻徐氏上言以爲其舅澤鎭昨年春上言以族人之子曾乙定爲其嗣其舅身故之後曾乙之父重源終不許與有此呼籲云而上言判付旣在昨春則兩家尙未歸一有此同時呼籲之擧已極怪駭重源旣有四子則必欲不與者終未詳其委折請使其門長具由呈單後稟處允之又啓言春川幼學李重源上言以爲其子曾乙其父生時定養於其同生弟名源者昨年春族人澤鎭上言立後請令別求他處無故之人事有此呼籲云旣於其父生前定養於其同生則不欲移送於遠族者人情固然而昨春判下之事今始請罷者必有委折彼家旁題之後不令受服者亦係變怪請使其門長具由呈單後更爲稟處允之又啓言驪州幼學宋光鎭上言以爲堂叔夏成之第三子胄鎭欲爲立後於生父而冑鎭父母俱歿與者無人云冑鎭父母雖已俱歿旣有兄弟三人則今此繼絕之請似當許施請上裁從之又啓言忠州幼學李景明上言以爲嫡妾俱無子以前部將顯芳第二子範立後之意屢屢哀乞而顯芳終不肯許請令該曹稟處云顯芳以同姓之親坐視其宗人之絕嗣不肯許與者揆以事理極爲不當似當許施而係是人倫重事請上裁從之又啓言公州幼學李泰蕃等上言以爲其十代祖朱溪君深源不祧祠版依托無人以其支孫擇定後嗣俾奉香火事有此呼籲云朱溪君之學問忠節實爲國朝宗英之最朝家崇奬與他自別而奉祠無人則合有軫念之道請使其門長擇其支孫中可合者呈單後自臣曹立案成給允之又啓言咸平幼學鄭良錫上言以爲以累代奉祀之人嫡妾俱無子以同姓八寸弟休錫弟二子有宗欲爲繼後而休錫夫妻俱歿與者無人云此等人立後旣有受敎請有宗特爲立後允之又啓言木川幼學尹行宗上言以爲同生兄繼宗以屢代宗孫嫡妾無子而夫妻俱歿以同姓十四寸兄圭章第二子聖輝定爲立後而受者無人云此等人立後旣有受敎請聖輝特爲立後允之又啓言忠淸道幼學李翼壯等上言以爲槐山故學生全益弼孝行卓異請旌褒之典而益弼孝行若是卓異則該道臣自當採取登聞今姑置之請自臣曹關飭該道如有實蹟則使待歲首擧行允之又啓言定州儒生白台潤等上言以爲本牧文後績子釆奎及妻趙氏孝行請施棹楔之典後績釆奎及趙氏孝行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言尙州儒生李東秀上言以爲忠原君朴東亨孝行卓異請施褒奬之典東亨孝行如是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言玄風幼學郭壽宅等上言以爲咸陽故學生姜謙厚寬厚生員仁厚兄弟三人孝行卓絕請旌褒之典謙厚等三兄弟孝行若是卓異則該道臣自當採取登聞今姑置之請自臣曹關飭該道若有實蹟則使待歲首擧行允之又啓言通津幼學金振等上言以爲本府故通德郞權華彥妻李氏烈行卓異請褒揚之典云李氏孝行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言德山幼學李彥復等上言以爲本縣金載讓妻林氏烈行卓異請施棹楔之典云林氏烈行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言尙州幼學孫承慶等上言以爲本州故士人韓必壽孝行卓異請旌褒之典必壽孝行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言木川幼學南漢龜等上言以爲本縣故學生柳夏昌孝行夏昌之孫婦趙氏烈行卓異請施棹楔之典夏昌等孝行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言橫城幼學李惠鎭等上言以爲本縣故士人李成俊妻南宮氏之烈行卓異請施旌閭之典南宮氏之烈行若是卓異則該道臣自當採取登聞今姑置之請自臣曺關飭該道若有實蹟使待歲首擧行允之又啓言坡州幼學白東純等上言以爲楊州幼學姜橃姜根姜檖三兄弟孝行卓異請褒美之典姜橃等考行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言燕歧儒生洪相協等上言以爲本縣學生金璉孝行卓異請施旌褒之典璉孝行若是卓異則該道臣自當採取登聞今姑置之請自臣曺關飭該道如有實蹟使待歲首擧行允之又啓言忠州幼學崔斗應等上言以爲本州田成一孝行卓異請施褒旌之典成一孝行若是卓異則該道臣自當採取登聞今姑置之請自臣曹關飭該道如有實蹟使待歲首擧行允之又啓言平壤故學生崔興源奴丹金上言以爲其上典興源妻金氏烈行卓異請施棹楔之典金氏烈行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言果川幼學李文祿等上言以爲本縣故士人洪栢妻韓氏孝烈卓異請施旌閭之典韓氏以孝烈之卓異曾於戊戌年旣蒙復戶之典則今此旌閭之請係是疊恩請置之允之又啓言長湍幼學李鎭義等上言以爲本府故學生吳泰巖妻李氏烈行卓絕請旌閭之典李氏烈行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言忠淸道幼學鄭在豐上言以爲洪州故學生趙崈鎭孝行卓異請施旌褒之典崈鎭孝行若是卓異則該道臣自當採取登聞今姑置之請自臣曹關飭該道若有實蹟使待歲首擧行允之又啓言鎭岑幼學金正淵上言以爲華城府設行鄕飮鄕射鄕約事有此陳籲云鄕飮及鄕射之禮旣是五禮儀所載則惟在守臣之以時修擧至於鄕約則雖是美規而古今異宜近世先正之論亦以爲未可輕議請置之允之又啓言松禾幼學金夢玄上言以爲其先祖忠毅公文起以豐川幼學金鼎德完定立後云旣無祠版立後之請不但有違格例文起子孫之在於各處者亦甚蕃盛則今此海西若干人之陳請立後極爲訝惑請勿施允之又啓言北部童蒙尹八曾上言以爲其父禁漏官弘道己酉遷園時以奏時官至蒙相當職調用事承傳而同時奉承傳之相地官皆蒙恩而其父獨未蒙一視之澤有此呼籲云弘道旣有承傳而尙未蒙恩典宜有向隅之歎請依朴興素等例自本監特差兼敎授之任允之又啓言龍仁幼學李維城等上言以爲其六代祖故判尹鎰前後勳勞依故相臣李德馨例施以不祧之典而朝臣不祧之典雖多已例除非道學節義勳業之卓卓則有難輕議今此李鎰非無勳勞其視故相臣李德馨之大節偉功不啻有間不可以辭勳一事之偶合引以爲例請置之允之又啓言交河幼學成潤身上言以爲故忠臣贈祥原君世寧請躋祀於忠烈祠事有此呼籲云祥原君殉節江都忠義炳然已蒙朝家易名之典則今此多士追配之請可見公議而祠享追配事體不輕有難遽議請置之允之又啓言安邊普賢寺僧漢國等上言以爲寺役偏重得蒙草弊之恩云寺役偏重果爲難支之端則亦或有軫恤之道請分付該道道臣令地方官酌量蠲減以爲保存之地允之又啓言慶尙道幼學申翼東等上言以爲故忠臣成三問兪應孚李塏柳誠源四人立後事令該曹稟處云四臣之精忠大節炳烺宇宙朝家旌褒之典垂之百世士林俎豆之享遍于諸處以至莊陵配食之後風聲益樹曠典畢擧則今雖追造祠版定其嗣孫其在事面未必增重且成三問神主之復出也先正臣宋時烈只令奉安于洪州魯恩洞舊第者必有所斟量者而今此多士之齊籲亦由慕義之無窮且以朴箎柳夢寅立後之特恩顧爲比例者不爲無見而屢百年未遑之事有難自臣曹直爲決定請議于大臣稟處允之○兵曹啓言觀此原州童蒙權曾福長城幼學邊相宅黃州幼學洪廷垈金德良鄭溢豐川幼學劉鳳奎瑞興幼學石尙珪定州幼學康就亨義州幼學白允喆等上言則權曾福曾祖泰東邊相宅父得佐洪廷垈父命先金德良父重彩鄭溢父世化劉鳳奎父世道康就亨父聖衢白允喆父命河曾經嘉善石尙珪父贊基曾經嘉義而俱未蒙實職竝令許付同樞之銜事得蒙天恩云取考各該道老職狀本則權泰東康聖衢石贊基入於士人秩而昨年區別士庶可以許付同樞者皆已排望點下則今於經年之後不可因渠等之呼籲續續許施邊得佐洪命先金重彩鄭世化劉世道白命河入於庶人秩而敢希僥倖至煩天聽極涉猥越請上言內辭緣竝置之分付各該道臣嚴懲其無嚴之習允之又啓言彥陽幼學孔胤宅上言以爲其父前僉知大緝今年八十八母年七十三偕老入於道臣啓聞中昨年得蒙嘉善資而實職帖文與夫人帖不下此必該曹以夫妻年間十四歲疑其再娶而不以偕老論且家甚貧窶三十始娶溯考帳籍則非再娶自可昭然乞命該曹成給實職云取考該道臣啓本則孔大緝非偕老而入於老職秩且其上言辭意節節窘遁難掩其粧撰欺罔之罪請置之分付該道以爲懲戢猥濫之習敎以問于道臣果如渠訴使之狀聞後下批否則科罪○刑曹啓言開城府幼學馬思赫上言以爲其祖應河爲曹宇綱之女壻而京居李益年謂以渠家婢子所出方欲推奴於曹哥馬哥內外孫考其帳籍則母子相左年甲倒置乞令攸司嚴覈昭雪云一邊之言不可取信請自臣曺詳査決給允之又啓言全州童蒙金奇俊上言以爲其父聖欽壬子九月以進上物種領來色吏未諳事例欠縮物種經宿上納至被刑訊充定官奴於利城縣其祖父母晝夜呼泣俱沒於一歲之中今已四年乞蒙天恩云當初聖欽所坐非比徒流不可以稱冤有所容恕請置之敎以放送又啓言黃州獄囚罪人吳北述妻金召史上言以爲其夫以七代獨子無一箇血屬而橫罹冤獄縷命將絕其媤父年今七耋痛子非命奄奄垂盡其夫卽爲放釋其身沒入官婢事得蒙天恩云此獄旣登錄啓方行訊推而其所號籲欲以才春之自死歸之諸朴之誤打而所謂諸朴俱是才春之子與侄也雖在昏黑之夜寧有錯犯之理乃以不成之說欲爲掉脫之計者有傷倫理請置之允之又啓言開城府幼學全得天上言以爲世居松都以儒行世京居李益年白地構誣謂以其族屬皆是渠之逃亡婢子所出取見文蹟則康熙丙申買得白川婢卜禮而其身以卜禮所生樣冒錄帳籍伏乞另加査辨云矣不可以一邊之言有所準信請自臣曹詳査決給允之又啓言鐵原幼學元先得上言以爲昨年五月遼東伯家山發賣風落松故其父者才給價買得運到永平則縣吏李再哲捏訴官家稱以禁物盡爲勒執仍爲捉囚其父越獄逃走誤墜深湫仍以渰死乞以因人致死之律使之償命云矣禁養松木稱以買得潛自運來已是犯禁而自官捉囚之後誤陷深湫孼旣自作而其子之致憾官吏請以償命不成事理請置之允之又啓言咸昌閑良安宗儉上言以爲渠之家直曾有貸錢於朴安成處久不還償其索固宜而安成敺打家直致死則檢驗時安成賂囑本官金成鎭乃以病死瞞報營門覆檢時多執傷痕則本官懇留三日乃得同文毀法戲殺而屍身固當出付親屬而自官勒賣渠之家舍鼎釜器皿衣服盡爲消失掘地深藏以爲滅跡之計故渠再呈營門移定査官於金山也切隣干人皆以安成打殺的實立證胷膛傷痕大如手掌右乳裂潰孰不見之云則此可以成獄而乃以舊本官顏面不爲從實論報復送告隻切隣於咸昌則渠囚繫獄中歲末呈于新官得放朴安成殺人之罪伏乞亟命本道勘處金成鎭屈法護惡之狀嚴問重治獄情旣難遙度原辭不可準信令道臣詳査狀聞後稟處宗儉之極口臚列侵逼本官之狀揆以民習萬萬痛惡待結末照法重勘之意請一體分付允之又啓言光州幼學徐成修上言以爲渠之長妹夫卽潭陽幼學朱元哲而本州居尹夢大以土豪遽生非理之妄計渠妹及後孫皆謂傳來婢抑勒侵虐故庚子上言判下覈査時尹夢大多般挾賂反訟落科被配南海後渠妹之孫女等暗地偸賣使之明査取考曺上文書則去庚子九月因羅州民徐時得之上言行査本道則徐時得外四寸原孫等之爲尹哥世傳奴婢來歷昭然故以橫叛之律至被定配到今年久之後徐成修之爲其妹之女換名迭出冒濫呼籲極爲放恣請上言內辭緣置之照律懲治允之又啓言陽城宋召史上言以爲渠夫金得哲睡深未醒渠曉起炊飯則隣居吳鼎祥稱名兩班認以渠夫之不在突入欲奸故弱女無以扺當將欲自刎之際互相撞觸吳哥被刺致死本官以爲女人必無殺人之理囚推其夫將至死境特察渠夫無辜之狀卽爲放出以渠償命事特蒙天恩云果如渠之所訴則事出强奸情或可原而本官之囚推其夫必有委折獄案旣未錄啓呼籲亦難準信請卽令道臣詳査論理啓聞後稟處允之又啓言龍仁高召史上言以爲渠之媤父金元喆橫罹殺獄而渠夫快俊屢度上言擊錚至於斷指血書而今至十三年終未蒙恩究其本事則實由於其母葬之見掘而又使其父將至無辜就死之境伏乞俯燭冤狀使渠得見媤父之面事得蒙天恩云此獄則其夫金快俊之前後呼籲非止一再而情犯之兇獰獄案之明白屢經査究一無疑端故自臣曹輒皆勿施而勘治其冒濫之罪矣又令其妻換面煩籲者殊極痛駭請上言內辭緣置之允之○漢城府啓言西部閑良劉宅柱上言以爲其高祖萬逸墳山在於楊州南面海東村以劉昭儀之父肅宗大王以周回一里許恩賜至今子孫繼葬自罷宮後所謂山主人崔哥斫伐禁養之木潛賣局內六七處使之偸葬山下祭廳四十餘間卽朝家之所造給者庚子年間白晝回祿其餘改建又被火燒心常疑怪泮村梁姓人方圖祭廳之舊址兩次火災俱是此人所爲且局內如干田畓卽賜與之物而稱以買得於其五寸叔爲奪取之計令該府禁斷事呼籲云宅柱所言不過禁葬與推田梁姓人圖占但稱設計而已局內田亦無指的爲說請置之允之又啓言楊州幼學鄭載坤上言以爲其七代祖判書賜湖六代祖司僕正玄源墳山在楊州伊淡面守護禁養將至數百年壬子年間同里金宗興偸葬其妻於六代祖墳單白虎坐立俱見之地宗興叔晚得又偸埋其弟於宗興妻冢之下呈訴本官晚得輩落訟屢納侤音而此日彼日敢爲延拖之計適會暗行御史潛入之行掩其屢度落訟故作哀矜之態誣陳冤枉御史以不可禁之意嚴辭發關無地號訴冒死哀籲云繡衣發關必有意見而屢捷之訟忽置落科則其所稱冤亦無足怪各別更査從公決折之意請分付道臣允之又啓言振威幼學李東旭上言以爲其累代先塋在於本縣余方面癸丑九月隣洞常漢李德興稱以其祖父繼葬而本官未決訟之前偸葬其父於亡母墳山白虎至近之處而本官謂以德興之繼葬不許掘移有此呼籲云李德興父葬之不許掘移專在於繼葬一款而今此李東旭稱以逼近渠母之墳此非臣府所可臆斷査實公決之意請分付道臣允之又啓言大興進士洪善容上言以爲渠之五代祖故縣監頲高祖贈左承旨汝尹從祖進士汝望之墓在於廣州京居韓容冕偸葬其父於渠之五代祖墳山階下咫尺之地屢訴本官一味推托終不聽理呈于營門則使決於本府而不爲移訟乞降嚴覈之命掘去韓冢云韓容冕入葬之地果是洪善容當禁之處則無怪其稱冤請卽令山在官各別摘奸從公決處允之又啓言北靑朴聖寬上言以爲本府德城社卽渠四代墳山守護禁養積有年所本府吏張日得兄弟覸渠在外渠之高曾祖及從祖墳乘夜來掘移瘞白骨偸葬其祖父母及父母兩冢自本官雖捉囚日得督掘而日得以官吏勢族延拖時日終不掘去云果如上言則張日得之所犯不但偸葬而已掘人冢墓暗地入葬事未前聞極爲驚駭請分付道臣嚴査決處允之又啓言忠州幼學李鎭夏等上言以爲渠之十代祖明善大夫石保正福生卽我定宗大王弟九男墓在彌阿里東部字內渠等散處遐土無力守護京居常漢崔潤泰偸葬內白虎三十餘步坐立俱見之地呈于京兆則右八萬無移葬之計乞令攸司摘奸掘移云李鎭夏等才已起訟於臣府未及摘奸而有此上言極涉未安請發遣該部官尺量圖形後決處允之敎以別定部官摘奸以來後草記又啓言發遣東部令趙用鎭使之摘奸圖形尺量則崔潤泰新葬處與石保正墓相距四十三步坐立俱見論以法理在所當禁此蓋李鎭夏等散在遠鄕不善看護崔潤泰則以其百餘年轉買田境之故致有犯葬之擧此與無端偸埋有異雖置落科不必論罪請崔潤泰處定日捧侤音使卽掘移允之又啓言石城趙永錫上言以爲渠之九世田廬三世墳墓在於本縣世傳守護隣洞李漢運勒葬於渠之家後墳山來龍二百步坐立俱見處呈于本官則縣監金復光初謂論以山地形勢理不可用末乃只據穴處之爲李漢運買得柴場反許入葬呈于監營則監司李亨元據理論題則本官謂以越訴渠之老父重杖嚴囚使漢運完葬情理極痛乞蒙天恩云生居幽宅來龍壓近之地不宜許人入葬請分付道臣査實決處允之又啓言公州幼學李埰延上言以爲渠之曾祖李潞曾經燕歧縣監身死之後葬於燕歧金沙驛驛率金昌元偸葬其母於渠之曾祖墳單靑龍百餘步之地營邑呈訴非止一再而迄未掘去乞命道臣昌元偸埋之冢卽爲掘去仍治其偸葬邑先生墳之罪云李埰延之曾祖旣經燕歧縣監則該縣驛卒之偸葬雖涉駭痛而一邊之言或難盡信請分付道臣從公査處允之又啓言華城幼學金鼎柱上言以爲本府李石男安大得等偸葬其母於渠之累代先塋脣前押沖之處謀避官令永無掘移之意伏乞卽速掘移云石男等偸葬若係當禁之地則鼎柱稱冤不是異事請分付道臣從公決處允之又啓言果川幼學李塘上言以爲渠之高曾祖墳山在於始興矣麻浦常漢李正番偸葬其父母於渠之先塋單靑龍回作案山五十步內未及掘移而五番之子春徵等又爲偸葬其母故奔告官家則本官只杖春徵直爲退訟乞令該道掘移偸埋之新舊葬云對冢禁葬旣有律文則直爲退訟事甚可訝而一邊之言有難準信請更令山在官從公査決允之又啓言竹山幼學李潤國上言以爲渠之十四代祖定社佐命功臣安城府院君李叔蕃墳山在於安山後孫殘微失其葬處近始搜得則山下居權近行卽先祖之外外孫而有壓葬二冢直破䐉頭唇前二冢又在數十步之內故問之則權近行曾祖與祖之葬也脣前逼葬者亦權姓人之葬也上下諸冢卽速掘移在法當然伏乞掘移壓葬之冢云李潤國之先壠積年見失則其間他冢之逼葬其勢固然況此請掘之冢卽是權近行祖曾之墳則八葬之年久據此可知有難輕議掘移請令山在官定界以給互相守護允之又啓言楊州幼學李潤楫上言以爲渠之十代祖己卯名臣嵩善君▣卽我世祖王子德源君之子也其三代墳墓在於高陽而子孫流落他鄕不得守護墓位畓盡爲見失只有十五斗畓而墓下鄭甲才自前耕食行祀甲才生圖奪之計僞造買得文券不爲行祀故屢呈本官燒券治罪而甲才終不從令伏乞甲才考律定配厥畓所出一一徵給云先代墓田見失雖冤起訟營邑足可還推而散煩天聽極爲無嚴請置之允之又啓言豐德幼學趙德朋上言以爲渠之十三代祖開國勳臣浚高祖郡守忠善曾祖僉正始華父龜瑞墳墓在於通津京居尹在醇偸葬其妻於渠之三代墳墓同岡䐉後百步許甚至柴場丘木隨手亂斫呈訴本官則諉以京隻無路捉卞呈于巡營則退送本官將不得一番訟冤伏乞尹在醇妻葬刻期掘移云尹在醇新葬之地果是趙德朋先壠步數之內則稱冤不是異事請分付道臣摘奸公決允之又啓言京居幼學高鵬翮上言以爲渠之親山在於豐德山下居李聖文偸葬其叔於渠之親山單穴前六十步之內故呈本官摘奸圖形後置聖文於落科而聖文頑拒不掘連訴營本官定限凡爲十餘次而終不掘移渠欲葬其子於親山階砌下則聖文反生荷杖之計謂以壓䐉訐訴本官至於推捉聖文偸葬在法當掘乞命掘移云李聖文之十餘次定限終不掘移云者果如其言則稱冤固宜請分付道臣査實公決久之又啓言江華幼學許暾上言以爲渠之高曾祖兩世墳在於高陽不知何許人置標於高祖墳六步之內曾祖墳壓䐉十步處偸埋之人九朔詗探終無形影謹按大典通編有主山偸葬百日內不得現出許令山主告官啓聞自官掘移伏乞卽令官掘云偸葬之人今已經歲尙不得現出請分付道臣依法決處允之又啓言通津幼學李基普上言以爲渠之五代祖宣傳官尙慄墳墓在於始興高祖學生坵墳在其左麓數百年禁養矣山下居韓致謙偸葬其父於渠之五代祖墳階下二十三步地渠欲呈官掘移則致謙逃避經年又爲偸葬其母於渠之高祖墳階下四十七步地昨年始捉致謙入官就訟後葬則以掘移定限前葬則終不定限以逃躱爲妙策自官督捉終亦無奈伏乞致謙之前後兩冢竝皆自官掘移云韓致謙偸葬之冢若係當禁之地則不可以逃避一任延拖請分付道臣更卽捉來督掘允之又啓言江東幼學金來一上言以爲渠之累代先山主脈二十步內本鄕李宗碩偸葬其妻故呈子本官使之掘移宗碩多率奴僕渠之三兄弟結縛亂打反以私掘恐喝勒捧許葬手記于今四年不得掘移伏乞李宗碩偸葬他山私門結縛之罪依法重勘云山訟見落之後結縛威脅勒捧手記之說果如金采一之言則極爲駭痛請分付道臣各別査處允之又啓言寧海幼學權運暹上言以爲渠卽國舅景惠公專之十一代孫也欲葬兄及姊於本邑西面三升山則同鄕朴啓周稱以渠山斜望之地起訟呈官圖形尺量則步數爲六百餘步本官嚴題決給於渠朴啓周族人鎭岳更爲起訟使其子漢宗掘破渠之兄姊冢及士人申光漢冢常人二冢伏乞朴漢宗等一日五掘之罪依法重繩云一日之內五冢竝掘不可不嚴懲請分付道臣卽爲嚴査勘處允之又啓言西部民人李天福上言以爲市井之間米價騰踴民事頷顑本洞閑良鄭繼祖乃生救活之議今年正月各給米二斗於一百六十六戶二月又計戶給米三斗者六十八戶二斗者九十八戶一斗者二十八戶流乞三十七人伏乞亟命有司鄭繼祖輊財恤窮之義特施褒奬之典云荒歲救急雖甚可尙事係干恩有難聽施請置之允之又啓言西部幼學金光瑞上言以爲渠之曾祖父母祖父母冢與姑母冢在於延安鄭元圭偸葬於渠之曾祖冢十步地卽爲掘移矣本邑劉東運偸葬其母於鄭元圭掘移之地距渠之曾祖冢爲十步而壓腦祖父冢爲十九步呈于本官前官兪漢敦摘奸後置東運於落科則東運瞞告官長指渠之曾祖冢謂古冢本官信聽翻訟又置渠於落科更訴新官則新官以前官處決終不聽訟伏乞亟令攸司詳査摘奸劉東運之罪各別嚴治其偸葬之冢刻期掘移云所謂古冢的是金光瑞曾祖墳則固宜稱冤請分付道臣行査公決允之又啓言承文副正字洪樂安上言以爲渠之母墳在於楊州矣爲安東幼學李儒默起訟於十年之後備受危辱今已三歲大抵渠之母山入葬於乙已冬而初占山地時前後左右多有古冢與新墳其中古冢乃是安東李氏家之先山士族與平民互相入葬者今已累十年李氏古冢合爲四條岡脊而渠之入葬處乃是衆冢間一席之地四岡內許多之冢一如東西郊之無主山則爭訟禁斷初非可論占葬處屬於糧餉廳屯田餉廳亦許入葬而納稅故始爲安厝陣田養木今幾成材着心守護以盡同山之誼則其家子孫亦無一言矣癸丑冬李儒默盡䂨樹木故渠呈單巡營其時道臣徐龍輔嚴題禁斷儒默又爲呈訴營邑則道臣乃反旣決之訟許以更査前牧使李東馨不待摘奸直爲論報勒置儒默於立科至於昨春儒默上言白地構捏自巡營移定査官於抱川該縣監趙重鎭親審摘奸時行到第四岡李冢見徐哥之逼葬龍尾顧謂儒默曰此冢爲汝之訟隻矣舍此獨擧洪哥誠未可知也儒默亦不能對所謂李家八十步之限內單靑龍之幾箇常冢以其步數多而難於幷掘故略擧於圖形不載於論報而報辭以爲洪樂安視衆雷同入葬不可以偸葬論雖不逼犯間於四墓有難仍置亦宜使之移葬云云營題亦依施則渠始在落科故呈單巡營至請啓聞論罪以爲一暴於王府爰辭而道臣亦不許之渠略擧移訟之意於呈營文狀且爲首實於本官則本官又爲盛怒圍捕家人久囚嚴杖故始以十月移葬之意定限營邑矣儒默又爲上言於昨秋幸行時致勤從公決給之判付揆以國典則二三年之限亦在勿聽況於十餘年之久乎申氏以下十數冢擧皆晏然則便是越人禁葬獨自移掘於十年已完葬者寧不冤結伏乞丞命有司更爲行査依法決處云洪樂安葬母之地卽李儒默先塋局內步數旣近屢訟輒屈至有李儒默等今番上言事當無辭掘移而三年不起訟勿許聽理明有法文則十餘年後始乃起訟足爲洪樂安稱冤之端不可不更査請分付道臣別定剛明官覈其事實考諸律文以爲斯速決處允之又啓言西部民千昌玉上言以爲昨年大歉因値窮春許多貧戶將至渙散同里嘉善任百慶正二兩朔之內數百戶顑頷之民再次救活伏乞令攸司照例褒賞云荒歲救急雖甚可尙事係干恩請置之允之又啓言西部良人池天應上言以爲渠之累代墳山在於春川矣渠之父墳䐉後咫尺之地本邑土班閔永福偸窆其子婦故呈于本官摘奸後題辭以爲䐉後主脈在法當禁永福謂以待明春移葬懇乞手記定限故呈本官成給立旨矣終不掘移伏乞特令本道卽爲掘移云所謂䐉後入葬在法當禁手記立旨果是明的則不可一任延拖請分付道臣更査督掘允之又啓言西部幼學張至建上言以爲渠之累代墳山在龍仁矣坡州牧使洪龍鎭欲葬其妻於渠之高曾祖墳壓䐉坐立俱見處多率無賴奴僕親戚把守隘口故走告本官則本官以姑待官決不可入葬爲題龍鎭不有官令下棺封墳本縣遣鄕所尺量則䐉後坐立俱見八十一步來龍或高或低繩之兩端一直則不出數十步也本官以爲洪家四祖有節度使張家四祖無顯官不可禁葬云故渠於甲寅上言回啓內洪龍鎭新葬之冢果是張至建先塋䐉後坐立俱見之地則揆以法理宜有禁斷決處之意回下則道臣徐龍輔使之定界決給本官親審摘奸後以單岡一脈原無分界兩定之地防報營門伏乞亟命有司洪龍鎭新葬冢卽地掘移云昨年上言回下後宜卽決折而尙今因循請分付道臣明査決處允之又啓言西部崔德奉上言以爲累代墳山在楊州眞官面辛亥年宋姓兩班偸葬其妻母於祖父墳腦後本官摘奸則其間不過四尺宋家自知理屈刻期掘移之意成給手記終不掘移矣渠父身死欲爲過葬於祖父墳下則宋家不能自禁嗾囑李魏柱者多發奴丁伐喪敺打見逐敗歸伏乞宋家壓䐉偸葬爲光掘移俾得繼葬祖墳云成給手記而終不掘移嗾囑他人而禁其繼葬果如崔德奉之言則宋姓人所爲極涉無狀而一邊之言不可取信明査公決之意請分付道臣允之又啓言果川幼學張錫鼎上言以爲其九代祖靖國功臣河源君忠烈公珽及八代祖恭武公彥良墳山在於高陽沙里大面其門疾變喪相繼早失怙恃及長成省墓則墓下居韓格者拔匿神道碑山地土田奪作已有墳墓階砌又爲盜賣他人累累入葬渠亦亂葬於兩代墳墓至近之地呈于營邑則營邑非不知理直而因循推托故韓哥肆惡轉加伏乞特令道臣摘奸後韓哥所葬冢及盜買入葬之冢使之刻期掘移云韓格之匿人墓碑奪人山地果如張錫鼎之言不可一向因循拖延時月旣令山在官各別摘奸從公決處之意請分付道臣允之又啓言陽城幼學任熙白上言以爲其高祖父母墳在於稷山縣二西面癸丑年十月不知何許人乘夜偸葬二冢於階下五六步之許三次呈訴本官則題音內偸葬人搜得後當有處決于今四年推尋莫知誰爲伏乞亟令本道本邑刻期掘移云偸葬已經三年終不知誰人所爲階下五六步尙留他墳今此稱冤事勢似然卽令山在官斯速詗出依法掘移之意請分付道臣允之又啓言通津幼學李克儉上言以爲其母墳在於本縣藥山里同里李時翼遭其子婦喪昨年八月十四日夜偸葬於單靑龍坐立俱見六十六步之地時翼爲異姓五寸親而爲此非理無狀之擧者誠是夢寐不到卽訴本官捉致時翼而捧侤音使之掘移而前後訟官已經三人三度得決不啻嚴明掘移納侤者已過四次而今又踰限伏乞亟命本邑捉囚時翼不日掘去云三度落訟四次納侤而一向延拖無意掘移者時翼所爲極其無狀更爲定限以爲督掘之意請分付道臣允之又啓言安城嘉義李彥相上言以爲成廟朝十世孫其曾祖聖磬爲進士其所璿派之來歷昭昭再昨冬本邑奸吏張漢大偸葬於父母墳䐉後不遠之地故關月相訟尙未掘移含其嫌毒誣訴本官三子充定軍役伏乞奸吏偸葬之罪嚴繩掘移璿派子孫之充丁亦爲嚴禁云上言雖以山訟爲說而其所稱冤專在見充軍役極爲猥屑請置之允之又啓言楊州幼學徐慶國上言以爲其十四代祖利城君愈卽太宗大王翊戴勳臣親筆敎旨尙在其家置懸塵埃之中有所未安奉納法駕之前而利城君墳墓在長湍府他人入葬刻期掘移事有此呼籲云其上言專出干恩下款山訟一款太沒事實百餘年纍纍之墳不可擬議於到今掘移猥屑極矣請置之允之又啓言龍仁幼學金華健上言以爲其八世祖贈領議政金悌甲墳墓在忠州仰巖面守護者數百年本府李時慶偸葬其從兄時英於單靑龍三十八步之地而時慶自知理屈逃避不現自本官實無推捉決訟之路荏苒日月伏乞卽爲決訟掘移之意啓下本道云山地果是當禁則不可以逃避不現任其延拖李時慶捉現就訟後公決之意請分付道臣允之又啓言安東幼學李儒默上言以爲副正字洪樂安偸葬其母於先祖韓山都正四代墳山事自癸丑始訟前年輦路再蒙判下而惟彼樂安終始推托牧使李東馨捉囚其奴則樂安哀乞營門定限十月故前年九月更爲哀籲則判敎嚴截而樂安反以聖敎中無掘移二字翻成新局無移葬之意伏乞亟命攸司自官掘移云李儒默等號籲非止一再昨秋回下後洪樂安又置落科事當依前督掘而今番樂安亦爲上言其所稱冤又有可據自臣府無以臆斷別定剛明官更爲摘奸公決之意請分付道臣允之又啓言藍浦幼學金樂禮上言以爲所居藍浦馬廛山下小局卽其三世九冢而數十年前金慶寶始居其下欲爲橫奪廣占藩籬辛亥年欲葬其子本官丁遇泰摘奸圖形論報營門則道臣嚴關痛禁矣其後肆行錢賂囑買空官之奴隸假稱營門差使無賴作黨卒地勒葬又於樂禮父母之冢上插抹鑿孔煮鹽灌毒樂禮泣籲營門則道臣題音內此而歇治則惡習難懲而縣監申昕報辭內作變形止非比常例云而慶寶因緣奸吏掩護罪案因循圖免乞命原其冤而罪其惡掘移其冢云矣慶寶聚黨勒葬之擧逞憾陰害之迹果如樂禮之言則所當嚴處而一邊之言有難取信詳査明決之意請分付道臣允之又啓言京居幼學李墷上言以爲其父故參判度默墳山在於公州而尼城尹光奎等與之相訟已至五年矣此山卽故府使金相直置冢處而買得於金家者也光奎祖山爲外白虎別作局之地距尹山遠過二百餘步而又有曰虎內麓之向抱者而特以尹山處高之故只坐立相見而已初非當禁處故金家置冢時築階節被莎草運置石物禁養樹木治山諸節無異入葬則明知其爲後日入葬之計而任其粧點無一禁斷矣渠又爲營葬於金家置冢之地則別無步數遠近之可論而不意光奎始於治壙之日忽生沮戲之計至有呈官摘奸之擧其時判官尹秀東以爲多年守護且是自作一局爲二百餘步之地尹家本不當禁云而彼隻又呈營門移定査官於尼城縣監趙希鎭親審摘奸後決給於渠卽爲完襄矣翌年秋彼隻忽復起訟專事構捏而其時判官李鍾徽嚴辭退斥又於昨年秋敢以此事至煩上達及其行査之日判官沈公著報營之牒全沒事實金家置冢亦不擧論畢竟結辭不過曰雖有內砂砂末低尖無所遮隔爲言竟置渠於落科至冤極痛容有極乎且於昨年春咸陽郡守尹光碩親率其官隸勒䂨墓木自官摘奸之數至爲一千四百餘株彼隻之憤於山訟之見屈有此墓木之亂䂨者實是變怪而營邑略治其墓奴旋卽放釋今此落訟固已慮之伏乞分付該道特賜公決云矣李墷葬父之地屢度接訟未嘗見屈矣昨年尹光奎上言回下後始置落科爲其稱冤之端而今番尹光奎呼籲之言則一局左右皆是族山坐立俱見在法當禁訟雖得捷未捧掘移侤音云李墷落訟之後營邑之不欲督掘必有所以況且尹李兩姓俱是名族而一訟未決同時竝籲其所陳列各稱已冤臣府有難臆斷更令道臣別定剛明官從頭理會詳査決給後卽爲狀聞事請分付允之又啓言尼城幼學尹光奎上言以爲渠累世墳墓在於公州地合爲四世七墳而此外旁親入葬者又爲五墳前後左右無非族山百餘年守護不意辛亥六月故參判李度默之子墷勒葬其父於白虎坐臥相見之處其爲法理之當禁路人皆知而圖形則全然爽實不有訟體先許入葬追定訟官更爲摘奸幻出若存若無之微砂稱以有內白虎乃以單白虎當禁之地勒歸於白虎之外爲彼隻許葬之地渠等呈訴營邑不知幾次道伯土主互相推諉一不聽理從兄郡守臣光碩上來呈狀則判官沈公著題辭又曰訟理之曲直勿論官與李參判爲切緊姻屬切親交友揆以人情決難自我掘去云不得不有昨秋上言之擧及其判下之後道臣本官始知本事之已徹天聽督致李墷親審摘奸後以渠處決給之意背題圖形成給立案而李墷亦爲着名於落訟侤音而掘移一款則該本官終始漫漶乞蒙天恩刻期掘移云矣尹光奎世葬之地以李墷入葬事昨秋上言回下後李墷雖置落科督掘無期更此號籲云而李墷上言中亦以買得他人粧點之地步數又遇二百相訟曾未一屈云一訟兩隻同時竝籲其所陳列各有依據此非臣府臆斷之事更令道臣別定剛明官詳査決給後狀聞事請分付允之又啓言文化幼學李世達上言以爲渠先祖讓寧大君第五男長平副正訢以下五代墳山在於楊州不意內侍方孝得肆然勒葬其母於諸墳獨龍單穴階砌之下或訴監營或訴本官使之刻期掘移方孝得自知理屈掘移侤音亦至數次終不掘去伏乞刻期掘移云矣六七世世葬之地旣不可許人入葬方孝得之身爲內官有此落訟不掘之擧者亦極無狀定日督掘之意請分付道臣允之又啓言淸州幼學朴成源上言以爲渠之十三代祖故左議政訔墳山在於廣州世世繼葬矣李灝爲名人偸葬其妻於渠之十代祖縣監堧九代祖司評謹八代祖監察湘墳墓單白虎坐立俱見至近之地本官摘奸圖形後捉致李灏定日督掘仍納侤音而初無掘移之意故往訴巡營嚴關督掘而李灏以爲雖官題營題我自不掘云屢百年守護先塋將公然見奪伏乞得使無告之喘少淢幽明之憤云李灝之落訟營邑過限不掘果如朴成源之言則不可一任延拖請令山在官定日督掘允之